Beskerm jou liggaam teen infeksies met gesonde kosArgieffoto. (Foto: Pixabay) Daar is geen wonderkuur wat die immuunstelsel oombliklik kan versterk nie, maar ŉ gesonde leefstyl en verskeie aanvullings kan die immuunstelsel ŉ hupstoot gee. Goeie voeding kan ook die ontwikkeling van gesondheidsprobleme soos vetsug, hartsiektes, hoë bloeddruk, diabetes en sommige tipes kanker vertraag. Dr. Morgan Mkhatshwa, bedryfshoof van die mediese fonds Bonitas, sê dit is veral nou gedurende die Covid-19-pandemie belangrik om ŉ gesonde dieet te volg wat hoog is in nutriënte wat die immuunstelsel versterk. “Wat ons eet en drink kan ons liggame se vermoë om siektes te beveg en te voorkom beïnvloed. Deur ŉ gesonde dieet te volg is een van die maniere waarop ons ons gesondheid proaktief kan bevorder.” Wat is die immuunstelsel? Die immuunstelsel is ŉ komplekse netwerk van selle en proteïen wat die liggaam teen infeksies beskerm. Dit hou ook tred van elke kiem (mikrobe) wat al ooit verslaan is en só herken en vernietig dit die mikrobe vinnig weer wanneer dit die liggaam ingaan. Diegene wat nie ingeënt is nie, sowel as diegene met komorbiditeite en swak immuunstelsels loop die hoogste risiko om die Covid-19-virus op te doen en om baie siek te word daarvan. Hoewel jy nie skielik ŉ komorbiditeit kan omkeer of oombliklik jou immuunstelsel kan versterk nie, is dit nou ŉ goeie tyd om jou gesondheid ŉ prioriteit te maak. Mkhatshwa het die volgende wenke gedeel om ŉ gesonde dieet te handhaaf: “Die ideaal is om al ons vitamiene te kry van die kos wat ons eet. Dit is egter nie altyd moontlik nie en deur ŉ aanvulling te neem kan ons dié gaping oorbrug. Die aanbeveling vir algemene gesondheid is ŉ kombinasie van noodsaaklike vitamiene en minerale om jou liggaam gesond te hou,” sê Mkhatshwa. Argieffoto. (Foto: iStock) Hier is ŉ lys van belangrike aanvullings sodat die immuunstelsel kan floreer: Vitamien C: Die vermeerdering van witbloedselproduksie speel ŉ sleutelrol in die bevegting van infeksie. Kosse wat ryk is aan vitamiene C, soos pomelo’s, lemoene, rooi soetrissies, broccoli, aarbeie, boerekool (kale) en tamatiesap, help byvoorbeeld om boonstelugweginfeksies te beveg. Beta-karoteen: Beta-karoteen word omskep in vitamien A, wat ŉ anti-inflammatoriese vitamien is wat jou teenliggame help om op toksiene, soos ŉ virus, te reageer. Kosse soos wortels, spinasie, boerekool, appelkose, soetpatats en pampoen bevat beta-karoteen. Vitamien E: Dit is ŉ belangrike antioksidant wat help om selskade te beveg en die immuunstelsel se funksie te bevorder. Neute, grondboontjiebotter, sade, avokado’s en spinasie is ryk aan vitamien E. Antioksidante: Groentee is gevul met antioksidante wat help om jou immuunstelselfunksie te verbeter. Dit bevat ook aminosure wat kan help om die produksie van kiembevegtende samestellings in jou T-selle, wat inflammasie in die liggaam beveg, bevorder. Vitamien D: Hierdie vitamien beveg ook infeksies en help sterk bene in stand te hou. Dit word in salm, geblikte tuna, eiergele, melk, graankosse, brood en sampioene gevind. Jy kan ook jou liggaam drie keer per week vir 13 tot 15 minute per dag aan die son blootstel om seker te maak jy kry genoeg vitamien D. Studies het getoon dat vitamien D die genesingsproses van boonstelugweginfeksies kan versnel. Probiotika: Lewendige kulture, bekend as probiotika, help om die immuunstelsel te stimuleer. Jogurt, kombucha, sauerkraut, kimchi en agurkies asook sekere tipes kase bevat lewendige kulture. Vitamien B6: Dié vitamien is belangrik vir die vorming van nuwe en gesonde rooibloedselle en help om die limfatiese stelsel te onderhou. Hoender, kalkoen, kouewatervis soos salm en tuna, tradisionele hoemoes, piesangs, gefortifiseerde ontbytgrane en natuurlike gis is goeie bronne van vitamien B6. Sink: Dit is ŉ mineraal wat nie deur die liggaam geberg of geproduseer word nie, maar ons immuunstelsel het sink nodig om behoorlik te funksioneer. Dit verbeter onder meer die metabolisme en het ŉ genesende samestelling. Rooivleis, skulpvis, pluimvee, bone en peulgewasse, neute en sade bevat hoë hoeveelhede sink.